کروناویروس؛ په امریکا کې ۴۱ میلیونه کسان بیکاره شوي
د امریکا د متحده ایالاتو حکومت د پنجشنبې په ورځ وویل چې د مارچ د میاشتې له نیمایي څخه چې د کروناویروس د مخنیوي په وجه قرنطین کیدل پیل شول، تر اوسه شاوخوا ۴۱ میلیون کسان بیکاره شوي.
سره له دې چې د هیواد په ګوټ ګوټ کې د اقتصادي فعالیتونو د بیرته پیل کولو او د قرنطین نه د وتلو هڅې روانې دي، دغه شمیره ښيي چې د امریکا د متحده ایالاتو سوداګریو او د خلکو ژوند او معشیت ته څومره تاوان رسیدلی دی. په امریکا کې د کروناویروس په وجه د مړینو شمیر د جانز هاپکینز پوهنتون د شمیرو په اساس د پنجشنبې د ورځۍ مۍ ۲۸ تر سهاره له ۱۰۰ زرو اوښتی دی. د امریکا د متحده ایالاتو د بیکارۍ کچه په اپریل میاشت کې ۱۴. ۷ فیصده وه چې د امریکا د اقتصادي بحران وروسته تر ټولو پورته شمیره وه او زیات شمیر اقتصاد پوهانو وړاندوینه کړې وه چې دغه کچه به د مۍ په میاشت کې ۲۰ فیصدو ته لوړه شي. یواځې تیره اونۍ ۲.۱ میلیون کسانو د بیکارۍ د بیمې غوښتنلیکونه ډک کړي دي او هغوی چې د لومړي ځل لپاره د بیکارۍ د مرستو غوښتنه کوي لا یې همشمیر په غیرعادي ډول ډیر زیات دي. خو د امریکا د کار وزارت په نوي رپوټ کې یو څه مثبت علایم هم لیدل کیږي او هغه داچې د هغو خلکو شمیر چې د بیکارۍ مرستې ترلاسه کوي چې د مارچ په نیمایي کې ۲۵ میلیونه و اوس د لومړي ځل لپاره ۲۱ میلیونو کسانو ته راټیټ شوی دی. دا ښیي چې کمپنیو بیرته په دندو د خلکو ګمارل پیل کړي خو شمیرو ته په کتو ښایي په مۍ کې به لا هم د بیکارۍ کچه ډیره لوړه وي. د امریکا په ځینو برخو کې د بیکارۍ کچه ډیره لوړه ده. په نیوادا ایالت کې په اپریل کې د بیکارۍ کچه ۲۸.۲ فیصده وه چې په ټول هیواد کې تر نورو ټولو ایالتونو لوړه وه. همدغه کچه بیا په میشیګان کې ۲۲. ۷ فیصده او په هاوایي کې ۲۲. ۳ فیصدو ته رسیدلې ده. د کروناویروس د خطر سره سره د اقتصادي فشارونو په نتیجه کې د امریکا د متحده ایالاتو په ګډون د نړۍ مشران هڅه کوي چې قرنطین لرې کړي او اقتصادي فعالیتونه بیرته پیل کاندي. د امریکا د جانز هاپکینز پوهنتون د شمیرو له مخې د پنجشنبې تر سهاره په نړۍ کې څه دپاسه ۳۵۵۰۰۰ کسان د کروناویروس په وجه مړه شوي او ۵. ۷ میلیون کسان پرې اخته شوي دي چې ددې شمیر ۳۰ فیصده یې په امریکا کې دي. د کروناویروس وبا لومړی ځل د چین د هوبي ولایت په ووهان ښار کې رامنځ ته شوه او په چټکۍ سره د نړۍ په ګوټ ګوټ کې خپره شوه.